የፊዚክስ ባለሙያዎች ማህበር ከፍተኛ ውጤት ላስመዘገቡ ተማሪዎች ሽልማት ሰጠ
አዲስ አበባ፡- የኢትዮጵያ ፊዚክስ ባለሙያዎች ማህበር በፊዚክስ ትምህርት ከፍተኛ ውጤት ላስመዘገቡና ለህብረተሰቡ አጋዥ የሆኑ የምርምር ስራዎች ለሰሩ የዩኒቨርሲቲ ተማሪዎች የእውቅና ሰርተፊኬትና የገንዘብ ሽልማት መስጠቱን አስታወቀ። የኢትዮጵያ ፊዚክስ ባለሙያዎች ማህበር ፕሬዚዳንት ዶክተር ተስገራ በዳሳ በተለይም ለአዲስ ዘመን ጋዜጣ እንደተናገሩት፤ ሽልማቱ ሁለት ዓይነት ሲሆን፤ አንደኛው በሰሜን አሜሪካ ከሚገኘው የኢትዮጵያ የፊዚክስ ማህበራት ጋር በመተባበር የተዘጋጀ ነው። በዘንድሮ ዓመት ሽልማት የተሰጣቸው አምስት የቅድመና የድህረ ምረቃ ተማሪዎች ሲሆኑ፤ እነርሱም ከሐረማያ፣ ከአዳማ፣ ከአምቦ፣ ከጂንካና ከመቀሌ ዩኒቨርሲቲዎች የተወጣጡ ናቸው። ሌላኛው ሸልማት የፊዚክስ ትምህርት ክፍል መምህርና ተጠሪ በነበሩት ህንዳዊው ፕሮፌሰር ኤ.ቪ ጎላፕ ስም የተሰየመ፤ በየዓመቱ አንድ ሴት የድህረ ምረቃ ተማሪ ለማበረታታት የሚሰጥ ነው:: በዚህም በዘንድሮ ሽልማት የድሬዳዋ ዩኒቨርሲቲ ተማሪ ተሸላሚ መሆኗን ዶክተር ተስገራ ተናግረዋል። እንደ ዶክተር ተስገራ ማብራሪያ፤ የሽልማቱ ዓላማ የፊዚክስ ትምህርትና ምርምር በኢትዮጵያ ዩኒቨርሲቲዎችና ከፍተኛ ደረጃ ትምህርት ቤቶች ማስተዋወቅ ነው። የውድድሩ መስፈርቶችም የትምህርት ውጤት፤ የምርምር ስራዎች፤ በማህበረሰብ አገልግሎት ላይ ያለ ተሳትፎ፤ እንዲሁም ሌሎች የድጋፍ ማረጋገጫዎች እንደሆኑ ታውቋል። በዘንድሮው ዓመት በሁለቱም ዘርፍ 20 ተማሪዎች የተወዳዳሩ ሲሆን፤ ስድስቱ ተሸላሚዎች ሆነዋል። በሽልማቱ በርካታ ተማሪዎችን ለማሳተፍ የፋይናንስ እጥረት ያለባቸው መሆኑን የገለጹት ዶክተር ተስገራ፤ ለወደፊቱ በማህበሩ ስም የተለያዩ ጥናታዊ ፅሁፎችን በማውጣት አጠናክረው እንደሚቀጥሉ፤ ወጣት ተማሪዎችም ወደ ማህበሩ መቀላቀልና ኃላፊነትም መውሰድ ይጠበቅባቸዋል ብለዋል።አዲስ ዘመን የካቲት 16/2012ወርቅነሽ ደምሰው